**Ερώτηση με αίτημα γραπτής απάντησης E-001625/2019**

**προς την Επιτροπή**

Άρθρο 130 του Κανονισμού

**Manolis Kefalogiannis (PPE)**

Θέμα: Προβλήματα στα Μακεδονικά Προϊόντα από τη Συμφωνία των Πρεσπών

Η ελληνική κυβέρνηση, αντίθετα από τη βούληση της συντριπτικής πλειοψηφίας του ελληνικού λαού, κύρωσε τη Συμφωνία των Πρεσπών και εκχώρησε στα Σκόπια «μακεδονική» ταυτότητα, εθνότητα και γλώσσα.

Η συγκεκριμένη συμφωνία θέτει υπό αμφισβήτηση και τα φημισμένα και δυναμικά προϊόντα της χώρας μου που έχουν γίνει παγκοσμίως γνωστά με την εμπορική επωνυμία «Μακεδονικός».

Χαρακτηριστικά, στην έκθεση ProWein, στο Ντίσελντορφ, τα Σκόπια συμμετείχαν υπό την «ομπρέλα» του οργανισμού «Assocation Wines of Macedonia», με στόχο την προώθηση και αναγνώριση της εμπορικής ονομασίας (brand name) «Οίνος Μακεδονία», δημιουργώντας ασφαλώς σύγχυση και επιχειρώντας να παραπλανήσουν το καταναλωτικό κοινό.

Την ίδια στιγμή, επιχειρήσεις της Βορείου Ελλάδος αντιμετώπισαν προβλήματα στην Κίνα ως προς τη χρήση του όρου «Μακεδονία» και παραγώγων του χωρίς τη συναίνεση των Σκοπίων.

Ερωτάται η Ευρωπαϊκή Επιτροπή:

1. Ποιες είναι οι ενέργειές της για την ισχύ των ενωσιακών κανόνων ως προς την προστασία των δικαιωμάτων διανοητικής ιδιοκτησίας, συμπεριλαμβανομένων των εμπορικών σημάτων, των Μακεδονικών Προϊόντων, και την παροχή πληροφοριών στους καταναλωτές στην ΕΕ;

2. Μπορεί να επιβεβαιώσει ότι το κείμενο της εμπορικής συμφωνίας ΕΕ-Κίνας που θα προκύψει από τις διαπραγματεύσεις και το οποίο θα τεθεί ενώπιον του Ευρωπαϊκού Κοινοβουλίου προς έγκριση, θα εξασφαλίσει στους Έλληνες παραγωγούς οίνου το αποκλειστικό δικαίωμα να χρησιμοποιούν τον όρο «Μακεδονικός» ως γεωγραφική ένδειξη;